**4. srečanje: Kar imam, dam**

**Priprava kateheta:**

Včasih bolj, spet drugič manj se posameznik zaveda kaj ima oz. s čim je obdarjen. Obdarjeni smo s strani svojih bližnjih, večkrat pa pozabimo na obdarjenost s strani Boga. Daje nam veliko »imetje« (Božjo besedo, vero, evharistijo), ob tem pa nas uči, kako imetje varovati in množiti – prav tu pa se včasih zatakne. Z vsebino srečanja želimo, da bi odrasel začutil, kaj je tisto, kar mu je podarjeno in lahko s tem bogati drugega. Želimo, da bi posameznik videl darovanje kot nekaj lepega, ki izhaja iz njegove ljubezni do drugega. V luči Jezusovega darovanja želimo, da bi vsak izmed prisotnih začutil spodbudo Boga k dajanju, spreminjanju, darovanju.

***Cilji:***

***Spoznavni:*** Odrasel obnovi spoznanje s čim ga je Bog obdaril in s čim lahko on obdaruje drugega.

***Doživljajski:*** Ob Jezusovem darovanju odrasel začuti veličino le–tega ter ozavesti občutja ob »darovanju« sebe.

***Dejavnostni:*** Odrasel, s tem kar ima (talenti, zmožnosti), aktivno sodeluje v svojih občestvih.

**Odlomek:**

Mt 25,14–30

**Katekizem katoliške Cerkve:**

tč. 606–618, tč. 620–621

**Metoda dela:**

* osebno delo,
* delo v dvojicah,
* pogovor,
* frontalna metoda.

**Pripomočki:**

* na listih navedene sestavine za kruh (lahko preko Power Point predstavitve),
* listi z molitvijo za začetek in konec (lahko preko PPT),
* listi in pisala.

**Ureditev prostora:**

Katehet pripravi prostor s stoli v krogu, na sredino postavi mizo na njo pa liste na katerih so zapisane sestavine za kruh.

**Predviden čas srečanja:** 60–70 min

**POTEK SREČANJA**

**Uvodna molitev**

*Jezus Kristus!*

*Klical si ljudi k sebi.*

*K Bogu.*

*Odpri mi duha in srce,*

*da bom slišal, ko boš klical.*

*Poznaš mojo šibkost.*

*Veš, kako zlahka izgubim pogum.*

*Vendar hočeš moje sodelovanje.*

*Stori z mano, kar hočeš storiti.*

*Uporabi me in me naredi uporabnega.*

**Vstopno mesto**

Katehet pozdravi prisotne in jih povabi, da za začetek skupaj preberejo molitev, ki jo prejmejo na listih (lahko tudi preko Power Point predstavitve).

Po molitvi jih povabi, da si ogledajo, če si še niso, kaj je na mizi in kaj bi iz tega lahko nastalo? Pogovor vodi do tega, da lahko naredimo kruh, ki je iz raznih sestavin. Lahko bi rekli, da je tudi vsak človek kot kruh – »sestavljen« iz različnih sestavin oz. obdarjen z mnogimi talenti.

Povabimo jih, da na list zapišejo najprej, s čim so po njihovem mnenju obdarjeni oni in s čim njihov partner. Par si med seboj podeli zapisano, nato pa to podeli še ostalim v skupini.

**Oznanilo**

Katehet povabi, da skupaj preberejo odlomek iz SP Mt 25,14–30.

* Katehet povabi prisotne, da na list napišejo, kaj jih bogati (materialno:duhovno).
* Bog nas je obdaril, da lahko s tem obdarujemo druge, to kar nam je dano, nam je dano za to, da uporabimo (kot talente, ki so jih dobili služabniki).
* Na list napišejo, kakšno imetje jim je dal Bog.
* Bog nam daje »imetje« (Božjo besedo, evharistijo, vero, odpuščanje) zato, da bi ga varovali in množili; da bi to imetje prišlo med vse ljudi in ne, da bi ga držali sami zase. Enako je s tem, kar zmorem, kar znam; ne smem zadrževati zase, temveč lahko s tem bogatim ljudi, ki so okoli mene. Bog nam je »imetje« dal iz svoje ljubezni, tako pa moramo tudi mi z ljubeznijo v vsem, kar smo, obdarovati druge.
* *Kako konkretno lahko bogatiš drugega? Kako bi lahko še bolj uporabljal to, kar ti je dano (npr. na katerih področjih, kje …)?* Zapišejo na list (pod tisto kar jih bogati).
* *Kako doživljaš Jezusovo darovanje? Kaj je njegovo bistvo?*
* Videti Jezusovo darovanje kot umiranje, dajanje, sprejemanje, novo življenje ... kot nekaj lepega.

**Zaključek**

Katehet strne misli iz aktivnosti in pogovora, ki se je odvil ter naredi zaključek s povabilom, da bi se vsak zavedal tistega, kar mu je dano in da bi vsak zaupal, da lahko s tem, kar je, obdaruje drugega. Da bi drugi ob sočloveku rastel; tako kot govori prilika, vse, kar nam je Bog dal, naj se ne skriva in zakoplje, temveč množi. Za konec skupna molitev iz listov (lahko iz Power Point predstavitve), ki naj jim bo v spodbudo pri njihovem delovanju.

*Si mogoče kak Simon iz Cirene?*

*Naloži si križ in sledi!*

*Si mogoče razbojnik*

*in križan z menoj?*

*Spoznaj Boga,*

*da postaneš pošten človek.*

*Na tla padi pred Kristusom,*

*ki visi zaradi tebe –*

*in visi z njim.*

*Če si Marija,*

*ta ali ona*

*ali mogoče tudi Saloma,*

*joči zjutraj,*

*prva glej, da je kamen odvaljen.*

*mogoče srečaš angele,*

*ali samega Kristusa.*

*(Gregor Nacianški)*

**Vprašanja za katehetovo refleksijo**

1. Kakšna so bila moja pričakovanja pred srečanjem?

2. Kaj mi je uspelo?

3. Kje vidim pomanjkljivosti?

4. Na kaj moram biti pozoren ob pripravi naslednjega srečanja za to skupino?

5. Na kaj moram biti pozoren ob pripravi naslednjega srečanja z obravnavano vsebin?

**VIRI:**

Zink Jorg. 1996. *Kako moliti*. Celje: Mohorjeva založba.

Macchiavelli, Gianni. 2006. *Modrost očetov*. Ljubljana: Družina.

Nadškofija Ljubljana. 2014. Duhovnost. 17. november. <http://www.nadskofija-ljubljana.si/papez-francisek-ne-pozabite-danes-doma-brati-priliko-o-talentih/> (pridobljeno: 22. avgust 2017).